Seuntjie red vrou toe bul haar stormWilson saam met die brahmaanbul (Foto: Facebook) Myra Marais, ŉ veearts in Limpopo, is vandeesweek wonderbaarlik deur ŉ jong seuntjie gered toe ŉ brahmaanbul op haar afgestorm het. Marais (26) is ontbied na ŉ plaas in ŉ afgeleë gebied in Muthale, in die noorde van Limpopo, om ŉ siek brahmaankalfie te ondersoek. Die kalfie het hartwater, ŉ siekte wat deur bosluise versprei word, opgedoen. Marais het ŉ inskrywing op Facebook gemaak om te verduidelik hoe die buleienaar se seuntjie, Wilson, haar lewe gered het. “Dit het verskriklik gereën in die omgewing die afgelope tyd, en terwyl ek die kalfie so ondersoek in kniediep modder en skouerlengte gras, het die eienaar en sy seun die kalfie se baie beskermende ma in toom probeer hou. Die bul het toe skielik besluit dat hy genoeg gehad het van my. Dié brahmaanbul, met ŉ gewig van 650 kg, begin toe op my afstorm. En soos die meeste mense weet, is brahmane nie diere om mee skoor te soek nie! “Uit die hoek van my oog sien ek toe ŉ klein lyfie wat uitgehardloop kom en reg voor my kom staan, tussen my en die bul. Ek het vir hom geskree om uit die pad uit te kom, maar hy het net daar gestaan, totaal en al vol selfvertroue met een klein handjie in die lug uitgesteek. Soos in die flieks, het die bul toe in sy spore gestop en voor die seuntjie gekniel.” Marais kon nie glo wat sy sien nie. “Dit was wonderlik. Dit wys net die totale geloof en respek wat die bul vir Wilson het. Ek het die volgende dag teruggegaan en die foto geneem, toe dinge ŉ bietjie rustiger was,” het Marais gesê. Selfs Wilson se pa, Paulo, kan volgens Marais nie die bul soos Wilson beheer nie. “Wilson het saam met die bul grootgeword, so hulle het ŉ baie sterk band. Mense sal verbaas wees as hulle die hegte band sien wat die mense in sulke afgeleë plekke met hul diere het; baie ander veeartse sal ook daarvan kan getuig. Die diere is só geheg aan hul eienaars, en hulle het die wonderlikste verhoudings met mekaar.” Toe Marais die volgende dag teruggegaan het om ŉ foto te neem en dankie te sê, het Wilson ook gemaklik by die bul gaan staan, hom gevryf en vir die kamera geglimlag. “Paulo was baie trots, nie omdat die seun die bul gekeer het nie – vir hulle was dit ŉ baie onbelangrike gebeurtenis – maar eerder oor die hegte verhouding en vertroue wat Wilson en die bul deel.” Marais het vir Wilson ŉ geskenkpak gegee waarin sy kruideniersware en lekkers gesit het. “Ek het nie woorde gehad nie. Die geskenkpak is saamgestel uit baie basiese goed wat ek gedink het hulle nodig het, en dan ŉ paar lekkers vir Wilson,” het sy gesê. Marais en Wilson praat nie mekaar se taal nie en kan mekaar daarom nie verstaan nie. Hulle het meestal in handgebare gekommunikeer. “Toe ek die geskenkpak vir hom gee, het sy klein ogies behoorlik opgehelder. Hy het op sy knieë voor my gegaan om sy dankbaarheid te wys.”